
OPĆINSKI PREKRŠAJNI SUD U ZAGREBU 
Zagreb, Avenija Dubrovnik 8

  Broj: Pp -12658/2024

U  I M E  R E P U B L I K E  H R V A T S K E

P R E S U D A  

  Općinski prekršajni sud u Zagrebu, po sutkinji Ivani Barbir, uz sudjelovanje zapisničarke Mirjane Crkvenac-Franković u prekršajnom predmetu protiv I. okrivljene pravne osobe PEPERMINT j.d.o.o. za ugostiteljstvo i usluge i II okrivljene odgovorne osobe Davida Mirosavljević, zbog prekršaja iz čl. 296. st. 1. toč. 16. i st. 2. Zakona o autorskom pravu i srodnim pravima ("Narodne novine” broj 111/21), povodom optužnog prijedloga Hrvatskog društva skladatelja, ZAMP - Stručne službe za zaštitu autorskih muzičkih prava, broj 311307-0006 od 27.9.2024. nakon provedenog žurnog postupku, javno je objavio dana 5. svibnja 2026. 

p r e s u d i o   j e 

I) I. okrivljena pravna osoba PEPERMINT j.d.o.o. za ugostiteljstvo i usluge, OIB 71720817966, MBS 030202802, prekršajno kažnjavana, sa sjedištem u Slavonskom Brodu, Trg Ivane Brlić Mažuranić 9, i

II. Okrivljena odgovorna osoba: David Mirosavljević, OIB 45109986630, sin Zdravka i Slavice, rođen 22.8.1999.g. u Slavonskom Brodu, državljanin RH, prekršajno kažnjavan, sa prebivalištem u Pirovcu, Petra Draganića – Vrančića 13,

k r i v i   s u

	što su dana 2. travnja 2024. godine oko 11,00 sati u Slavonskom Brodu, Trg Ivane Brlić Mažuranić 9, u Caffe baru Beerc, javno priopćavali autorska glazbena djela koristeći uređaj sa zvučnicima, a ne posjedujući Zakonom propisano odobrenje za javno korištenje glazbe izdano od Hrvatskog društva skladatelja, kao ovlaštene organizacije autora, 
	dakle, što su kao pravna osoba i odgovorna osoba u pravnoj osobi bez odobrenja udruge za ostvarivanje autorskog prava – Hrvatskog društva skladatelja – Zaštita autorskih muzičkih prava,  priopćili javnosti autorsko djelo,
	čime su počinili prekršaj iz čl. 296. st. 1. toč.16. Zakona o autorskom pravu i srodnim pravima, kažnjiv po st. 1. i 2. istog članka,  
pa se temeljem citiranog propisa izriče 
- I okrivljenoj pravnoj osobi novčana kazna u iznosu od 664,00 eura (šesto šezdesetčetiri) eura,
 - II okrivljenoj odgovornoj osobi u pravnoj osobi novčana kazna u iznosu od 266,00 eura (dvjestošezdesetšest) eura,

II) Temeljem čl. 33. st.11. Prekršajnog zakona I. i II. okrivljenici su obvezni platiti novčanu kaznu u korist Državnog proračuna na račun naveden u priloženim predlošcima uplatnice u roku od 1 mjeseca po pravomoćnosti ove presude, a u protivnom postupit će se prema odredbi čl. 34. Prekršajnog zakona.
Temeljem čl. 152.st.3. Prekršajnog zakona ukoliko I. i II. okrivljenici u navedenom roku plate 2/3 izrečene novčane kazne u korist Državnog proračuna na račun naveden u priloženom predlošku uplatnice smatrat će se da je novčana kazna u cijelosti plaćena.

III) Temeljem čl. 139.st.3. u vezi s čl.138.st.2.toč.3 Prekršajnog zakona, I. okrivljenik i II. okrivljenik su obvezni naknaditi troškove prekršajnog postupka u paušalnom iznosu od 40,00 EUR (četrdeset) eura - SVAKI u korist Državnog proračuna na račun naveden u priloženom predlošku uplatnice u roku od 1 mjeseca po pravomoćnosti ove presude, a u protivnom troškovi će se naplatiti prisilno, temeljem čl. 152. st. 4. i st. 11. Prekršajnog zakona.

Obrazloženje

1. Hrvatsko društvo skladatelja, ZAMP-stručne službe za zaštitu autorskih muzičkih prava pod gornjim brojem podnio je optužni prijedlog protiv I. i II. okrivljenika, zbog djela prekršaja činjenično i pravno opisanog u izreci ove presude te je podredno predloženo provođenje žurnog postupka.
2. I. Okrivljena pravna osoba i II. okrivljena odgovorna osoba su pozvani na ispitivanje dana 28. studenog 2024., 9. siječnja 2025., 4. lipnja 2025. i 10. ožujka 2026. a  poziv za 4.6.2025. je II. okrivljenik uredno primio, dok je poziv za 28.11.2024. i 09.01.2025.. uredno primio I. okr.  a na koja se ročišta nisu odazvali niti su svoj izostanak opravdali.
2.1. Sudac je zatražio terensku provjeru adrese zai II okr. Iz izvješća Policijske postaje Vodice od 8.1.2026. g., razvidno je da II okr. David Mirosavljević ne živi u Pirovcu, već da bi se mogao nalaziti u mjestu Podcrkavlje, Grabarje, Ulica Grabarje 29 B. Kako postoje okolnosti da okr. izbjegavaju primitak poziva, poziv za ročište zakazano za 8. travnja 2026. istaknut je na oglasnoj ploči suda od 11.3.2026. do 19.3.2026., i time se smatra da je dostava za I i II okrivljenika uredna. Sudac je supsidijarno primjenjujući odredbu čl. 167. st. 3. Prekršajnog zakona proveo postupak bez saslušanja okrivljenika, držeći da njihovo ispitivanje nije potrebno, te isto nije od utjecaja na zakonito i pravilno donošenje presude.
3. U tijeku postupka zamolbeno je pred Općinskim sudom u Osijeku dana 8. listopada 2024. saslušan u svojstvu svjedoka referent ZAMP-a Damir Čulić koji je iskazao da je dana 02.04.2024. oko 11,00 sati u "Beerc" caffe bar, na adresi Trg Ivane Brlić Mažuranić 9, Slavonski Brod, javno su priopćavana autorska glazbena djela  koristeći uređaj sa zvučnicima The Weeknd, "I fell it coming", omogućivši tako korištenje glazbenih djela u javnosti, iako za takvo priopćavanje, kao isključivo pravo općenito definirano u čl. 32. i detaljnije određeno u čl. 40. i 47. Zakona o autorskom pravu i srodnim pravima, ne posjeduju zakonskom propisano odobrenje Hrvatskog društva skladatelja, organizacije za kolektivno ostvarivanje prava svih domaćih i stranih autora glazbenih djela ovlaštene temeljem rješenja Državnog zavoda za intelektualno vlasništvo, Klasa: UP/I-034-03/2018-020/0005, Ur.broj: 559-07/3-18-004 i Klasa: UP/I-384-10/2022-001/0001, Ur.broj: 559-08/1-22-0001, na osnovi čl. 224. ZSPSP-a, čime su počinili prekršaj iz čl. 296. st. 1. toč. 16. ZAPSP-a, kažnjiv po st. 1. i 2. istog članka. Ovo je 6. prekršajni postupak koji je pokrenut od strane Hrvatskog društva skladatelja zbog istovrsnog prekršaja protiv navedenog korisnika. Bio je prisutan vlasnik caffe-bara, koji je potpisao zapisnik te je preuzeo original istog. 
 4. Sud je ponovno zakazao ročište za dan 10. ožujka 2026. i  ponovno za dan 8. travnja 2026.g. kako bi se okrivljenici očitovali na navode iskaza svjedoka a koji poziv je I. okrivljena pravna osoba uredno primila, pa je njihovo pravo na obranu ostvareno. Na istom ročištu pročitan je zapisnik o saslušanju svjedoka referenta ZAMP-a Damira Čulić.
5. Sud je izvršio uvid u zapisnik o izvršenoj kontroli javnog korištenja autorskog glazbenog djela br. 1018820-311307 od 2 04.2024. koji prileži optužnom prijedlogu. Pregledan je i izvadak iz prekršajne evidencije za I i II  okrivljenika iz kojeg proizlazi da I okrivljena pravna osoba nije prekršajno kažnjavana dok je II okrivljena odgovorna osoba  prekršajno kažnjavana ali ne za istovrsno djelo prekršaja.
6. Sud je u cijelosti prihvatio iskaz svjedoka jer je isti kao referent HDS, ZAMP-a neposrednim opažanjem, obavljajući kontrolu autorskih glazbenih djela, uočio predmetni prekršaj i potom sastavio zapisnik br. 1018820-311307 koji prileži spisu, a svoj iskaz na sudu dao je jasno, detaljno i logično, u skladu s činjeničnim opisom izvršenja prekršaja, tako da sud nije imao razloga sumnjati u istinitost njegovog iskaza te ga smatra zakonitim i vjerodostojnim dokazom.
7. Cijeneći i zapisnik o izvršenoj kontroli koji je sastavljen po neposredno uočenom prekršaju od strane referenta ZAMP-a, sud smatra nesporno dokazanim da su se u ponašanju okrivljenih ostvarila sva bitna obilježja djela prekršaja kažnjivog po čl. 296. st. 1. toč. 16. i st. 2. istog Zakona. Sud je izvršio uvid u izvadak iz sudskog registra iz kojeg je razvidno da je David Mirosavljević bio osnivač i odgovorna osoba 2.4.2024.g., dakle u vrijeme počinjenog prekršaja i još uvijek je odgovorna osoba.
8. Stoga je sud I i II okr. proglasio krivima i izrekao im novčanu kaznu, za koju smatra da je primjerena težini počinjenog prekršaja, stupnju njihove odgovornosti, da  će se izricanjem iste u potpunosti postići svrha kažnjavanja.
9. Kod odmjeravanja kazne, uzete su u obzir sve okolnosti koje utječu na vrstu i visinu kazne iz čl. 36. st. 2. Prekršajnog zakona, ne nalazeći olakotne okolnosti dok je kao otegotne okolnosti cijenio njihovu dosadašnju kažnjavanost, te je I i II okrivljeniku izrečena novčana kazna u minimalnom iznosu, te se može osnovano smatrati da će se i ovako izrečenom kaznom postići svrha kažnjavanja te da će se okrivljenici ubuduće kloniti činjenja ovakvih i svih drugih prekršaja. 
10. Temeljem u izreci citiranih propisa, kako su I i II okrivljeni proglašeni krivima, to su obvezni naknaditi troškove prekršajnog postupka u paušalnom iznosu, koji je odmjeren s obzirom na složenost i duljinu trajanja postupka.

Zagreb, 5. svibnja 2026. 

Zapisničarka 	   						 Sutkinja
Mirjana Crkvenac-Franković				            Ivana Barbir


Uputa o  pravnom lijeku: 
Protiv ove presude stranke mogu podnijeti žalbu u roku od 8 dana od dana dostave  prijepisa presude. Žalba se podnosi pismeno u dva istovjetna primjerka, putem ovog Suda, bez naplate takse, na adresu: Općinski prekršajni sud u Zagrebu, Avenija Dubrovnik 8, pozivom na gornji broj, a o istoj odlučuje nadležni sud.

Dostavna naredba:
1. I. okrivljenik PEPERMINT j.d.o.o. za ugostiteljstvo i usluge, Trg Ivana Brlić Mažuranić 9, 35000 Slavonski Brod
2. II. okrivljenik David Mirosavljević, Ulica Grabarje 29BG, 35201 Grabarje
3. tužitelj Hrvatsko društvo skladatelja, ZAMP- Stručna služba za zaštitu autorskih muzičkih prava, Heinzelova 62A, 10000 Zagreb
4. spis

